ኢትዮጵያ በሰሜን ኮሪያ ላይ ተገቢው ፍትሐዊ ዕርምጃ እንዲወሰድ ፍላጎቷ መሆኑን ገለጸች
ኢትዮጵያ የተባበሩት መንግሥታት ድርጅት (ተመድ) የፀጥታውን ምክር ቤት ፕሬዚዳንትነት ለመምራት ባለፈው ሳምንት ወንበሩን የተረከበችበትና የዓለምን ትኩረት የሳበው የሰሜን ኮሪያ የኑክሌር ቦምብ ሙከራ በመገጣጠማቸው፣ በሰሜን ኮሪያ ላይ ፍትሐዊ ዕርምጃ እንዲወሰድ ጠየቀች፡፡ኢትዮጵያ የተመድ የፀጥታው ምክር ቤት ተለዋጭ አባል የሆነችው እ.ኤ.አ. በጃንዋሪ 2017 ሲሆን፣ ባለፈው ሳምንት ደግሞ ምክር ቤቱን ለአንድ ወር በፕሬዚዳንትነት የመምራት ተራው ደርሷታል፡፡ኢትዮጵያ የፕሬዚዳንትነት ወንበሯን በተረከበችበት ባለፈው እሑድ ነሐሴ 28 ቀን 2009 ዓ.ም. ሰሜን ኮሪያ የዓለምን በተለይም የኃያላኑን ትኩረት የሳበውን የኃይድሮጂን ቦምብ ሙከራ አድርጋለች፡፡ በዚህም ምክንያት የፀጥታው ምክር ቤት አስቸኳይ ስብሰባውን ሰኞ ነሐሴ 30 ቀን 2009 ዓ.ም. አካሂዷል፡፡ስብሰባውን የመሩት በኢትዮጵያ የተባበሩት መንግሥታት ድርጅት መልዕክተኛ አምባሳደር ተቀዳ ዓለሙ (ዶ/ር) ባስተላለፉት መልዕክት፣ ምክር ቤቱ ሰሜን ኮሪያን ወደ ድርድር ጠረጴዛው ለማቅረብ ማንኛውንም ዓይነት አማራጭ መጠቀም አለበት ብለዋል፡፡አግባብነት ያለውና ፍትሐዊ ዕርምጃ እንደሚወሰድ ኢትዮጵያ እንደምትፈልግም አስታውቀዋል፡፡ሰሜን ኮሪያ የኑክሌር ቦምብ ሙከራ ማድረጓን ያሳወቀችው ጃፓን ስትሆን፣ 6.3 ሬክታር ስኬል የመሬት መንቀጥቀጥ በኮሪያ ልሳነ ምድር መከሰቱን መረጃዎች አመልክተዋል፡፡ይህ የመሬት መንቀጠቀጥ ቻይና ድረስ የተሰማ ሲሆን፣ ጃፓን የመሬት መንቀጥቀጡ ተፈጥሯዊ አለመሆኑን ገልጻለች፡፡ የመሬት መንቀጥቀጡ ሰሜን ኮሪያ የኑክሌር ሙከራ በማድረጓ መሆኑን ወዲያውኑ አመልክታለች፡፡ሰሜን ኮሪያ የኃይድሮጅን ቦምብ ሙከራ ማድረጓን በይፋ ያሳወቀች ቢሆንም፣ ተዓማኒነትን ማግኘት አልቻለችም፡፡ የፀጥታው ምክር ቤት አስቸኳይ ስብሰባ እንዲጠራ የጠየቀችው አሜሪካ በአምባሳደሯ አማካይነት ‹‹ሰሜን ኮሪያ ጦርነትን እየለመነች ነው፤›› ብላለች፡፡በመሆኑም ጠንካራ ማዕቀብ በተለይም የነዳጅ ማዕቀብ እንዲጣልባት ጥሪ አድርጋለች፡፡ ከአሜሪካ ጎን ፈረንሣይ፣ ጀርመንና እንግሊዝ የተሠለፉ ሲሆን፣ ቻይናና አሜሪካ የተጣለውን ማዕቀብ ተግባራዊ በማድረግ ሰሜን ኮሪያን ወደ ድርድር መመለስ እንደሚገባ አቋም ይዘዋል፡፡የተመድ የፖለቲካ ጉዳዮች ኃላፊ ጀፍሪ ፌልትማን በበኩላቸው፣ የፀጥታው ምክር ቤት የሰሜን ኮሪያ የኃይድሮጂን ቦምብ ሙከራ ጠብ አጫሪነት በመሆኑ ፈጣን ምላሽ ያስፈልጋል ብለዋል፡፡ ለዚህም በዲፕሎማሲያዊ መንገድ ሰሜን ኮሪያን ወደ ድርድር ማምጣት ተገቢ መሆኑን ጠቁመው፣ ጠንከር ያለ ማዕቀብ ደግሞ መታለፍ የለበትም ብለዋል፡፡የሰሜን ኮሪያ የሰሞኑ የኃይድሮጂን ቦምብ ሙከራ ማድረግ ከፍተኛ ሥጋት የፈጠረ ሲሆን፣ በፀጥታው ምክር ቤት የተጣለባትን ማዕቀብ ከምንም ባለመቁጠር ተደጋጋሚ አኅጉር አቋራጭ ባለስቲክ ሚሳይሎች ሙከራ ማድረጓ አይዘነጋም፡፡ በዚህ ሳቢያ የዓለምን ሰላም የሚያናጋ አደጋ ሊኖር እንደሚችል ብዙዎችን እያስማማ ነው፡፡    